答永新宗令寄石耳
作者：黄庭堅
朝代：宋

paragraphs: 饑欲食首山薇，渴欲飲潁川水。
嘉禾令尹清如冰，寄我南山石上耳。
筠籠動浮煙雨姿，瀹湯磨沙光陸離。
竹萌粉餌相發揮，芥薑作辛和味宜。
公庭退食飽下筯，杞菊避席遺萍虀。
雁門天花不復憶，況乃桑鵝與楮雞。
小人藜羹亦易足，嘉蔬遣餉荷眷私。
吾聞石耳之生常在蒼崖之絕壁，苔衣石腴風日炙。
捫蘿挽葛采萬仞，仄足委骨豺虎宅。
佩刀買犢劍買牛，作民父母今得職。
閔仲叔不以口腹累安邑，我其敢用鮭菜煩嘉禾。
願公不復甘此鼎，免使射利登嵯峨。